Bolt. fo hevur fingið viðmerkingar frá Henriki Thomsen, sum er formaður í TB, í kvøld. Henrik er burturstaddur, men staðfestur at støðan er óheppin í løtuni, har FC Suðuroy hevur gjørt greitt, at felagið ikki kann góðtaka, at felagsliðið framyvir bara skal spæla við Stórá. Formaðurin í TB skilir væl FC Suðuroy. -Eg skilji væl, at tey í Vági ynskja, at liðið eisini skal spæla har. Og persónliga haldi eg eisini, at tað rætta hevði verið, at spælt í báðum støðum. Men í TB er tað ein aðalfundur og ein starvsnevnd, sum halda, at tað bara skal spælast við Stórá. Á aðalfundinum 23. oktober var tað áleið 50/50 og í reglugerðini stendur, at tað skulu vera tveir triðingar fyri, tá slíkar avgerðir vera tiknar, fyri at nakað skal vera samtykt. Nýggja starvsnevndin hevur eisini greiða støðu til, at tað bara skal spælast við Stórá. Sum formaður má eg tillaga meg eftir tí. Eg kundi eisini havt trekt meg sum formann, men tað havi eg ikki gjørt, tí tað vísir seg at vera sera trupult at fáa fólk í nevnd og at fáa nakran at sita sum formann. So eg geri hetta sum eina hjálp til TB. Men øll kenna mína støðu og eg kunnaði eisini væl á aðalfundinum um, at hetta kundi henda, at FC Suðuroy segði samstarvið upp, um TB bara vildi loyva einum heimavølli, sigur Henrik Thomsen við bolt. fo. Hann sigur, at støðan er óheppin, tí sum støðan er í Suðuroynni í løtuni, so er sera trupult at ímynda sær annað enn eitt felagslið í bestu deildini. Týskvøldið hevur FC Suðuroy kunnandi fund um støðuna. Vil FC Suðuroy ikki ganga við til, at spælt verður við Stórá framyvir, so bendur mest á, at samstarvið endar í vetur, og at TB sostatt spælir í bestu deildini næsta ár, meðan FC Suðuroy spælir í triðbestu deildini. Hetta tykist mest sannlíkt í løtuni. 228660.